text: FOA: Vi har henvendelser på Attendo-plejehjem
  04 oktober 2015 kl. 16.46
  I fagbundet FOA har de fået henvendelser fra plejere på det Attendo-drevne plejehjem Vonsildhave Kvarteret i Kolding. Plejerne beretter om, at de har for travlt. 
  Det vælter ind med klager over det Attendo-drevne plejehjem Vonsildhave Kvarteret i Kolding. Et af kritikpunkterne er, at der ikke er nok personale på plejehjemmet. Og i FOAs lokale afdeling i Kolding har de fået henvendelser.
  - Det vi hører, det er, at det er rigtig travlt. Det er rigtig svært, med det personale der er, at få enderne til at nå sammen. Det er svært for dem at levere, det der er forventet af dem. Og det frustrerer selvfølgelig dybt. Det er klart, siger Birthe Valentin Nielsen, der er afdelingsformand for FOA i Kolding, til TV SYD.
  Ifølge Birthe Valentin Nielsen går det ud over det psykiske arbejdsmiljø.
  - De (medlemmerne, red.) fortæller jo, at det psykiske arbejdsmiljø ikke er, som det bør være. At de ikke kan nå deres arbejde, og at de ikke kan få enderne til at nå sammen. Det kan de ikke holde til i længden, siger Birthe Valentin Nielsen.
  